**OBRAZLOŽENJE**

prijedloga Odluke o donošenju Plana rasvjete Grada Kastva

Izrada i donošenje Plana rasvjete Grada Kastva (u nastavku teksta: Plan) temelji se na odredbama članka 12. stavka 3. i članka 28. Zakona o zaštiti od svjetlosnog onečišćenja (NN 14/19)(u daljnjem tekstu: Zakon) te članka 14. Pravilnika o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete (NN 22/23)(u daljnjem tekstu: Pravilnik) i posredno članaka 1. do 15. Pravilnika te Pravilnika o zonama rasvijetljenosti, dopuštenim vrijednostima rasvjetljavanja i načinima upravljanja rasvjetnim sustavima (NN 128/20)(u daljnjem tekstu: Pravilnik o zonama rasvijetljenosti).

Zaštitom od svjetlosnog onečišćenja osigurava se zaštita ljudskog zdravlja, cjelovito očuvanje kvalitete okoliša, očuvanje bioraznolikosti i krajobrazne raznolikosti, očuvanje ekološke stabilnosti, zaštita biljnog i životinjskog svijeta, racionalno korištenje prirodnih dobara i energije na najpovoljniji način za okoliš kao osnovnog uvjeta javnog zdravstva, zdravlja i temelja koncepta održivog razvitka. Zaštita od svjetlosnog onečišćenja se provodi po noći te danonoćno u prirodnim podzemnim (speleološkim) objektima. Jedan od propisanih ciljeva iz Zakona u smislu energetske učinkovitosti je smanjenje potrošnje električne energije za javnu rasvjetu.

Plan je podloga za projekt vanjske rasvjete, a donosi se radi optimizacije i boljeg planiranja vanjske rasvjete i ostvarenja ciljeva propisanih člankom 2. Zakona kojemu su glavni ciljevi zaštita od svjetlosnog onečišćenja zbog emisija svjetlosti u okoliš iz umjetnih izvora kojima su izloženi ljudi, biljni i životinjski svijet u zraku i vodi, druga prirodna dobra, noćno nebo i zvjezdarnice, a s pomoću energetski učinkovitije rasvjete koja za ostvarenje predmetnih ciljeva koristi najbolje raspoložive tehnike te njihovu gospodarsku provedivost u skladu s načelima Zakona i sa zakonima kojima se uređuje područje zaštite okoliša i energetske učinkovitosti.

Slijedom toga, predloženom Odlukom kojom se predlaže donošenje Plana rasvjete Grada Kastva se definiraju zone rasvijetljenosti, određuje terminski plan rada rasvjete, daje prikaz bilance pokrivenosti zona rasvijetljenosti, vremenski plan rada rasvjete te se propisuju mjere zaštite posebno osjetljivih područja sve to radi sprječavanja prekomjernih emisija svjetlosti u okoliš, smanjivanja postojeće rasvijetljenosti okoliša na dopuštene vrijednosti te reguliranja režima rada rasvjetnih tijela, zatim najviše dopuštenih vrijednosti rasvjetljavanja, uvjeta za odabir i postavljanje svjetiljki, uvjeta i najviše dopuštenih vrijednosti korelirane temperature boje izvora svjetlosti te dostupnosti informacija vezanih uz gradnju i/ili rekonstrukcije vanjske rasvjete, a sukladno Zakonu o zaštiti od svjetlosnog onečišćenja, te podzakonskih propisa donesenih na temelju navedenog Zakona.

Sadržaj Plana je propisan Pravilnikom, a sastoji se od tekstualnog i grafičkog dijela i obveznih priloga.

Sukladno odredbama članka 12. stavak 7. Zakona te članka 11. Zakona o pravu na pristup informacijama („Narodne novine“ broj 25/13, 85/15 i 69/22) o prijedlogu Odluke odnosno Plana rasvjete provest će se savjetovanje s javnošću u trajanju od 30 dana. Po razmatranju te prihvaćanju ili odbijanju dobivenih primjedbi, Odluka o donošenju Plana rasvjete Grada Kastva će biti upućena Gradskom vijeću na donošenje.